**Ralsko** (696 m n. m.), po nemecky *Rollberg*, je najvyšší vrch Českej tabule. Leží v okrese Česká Lípa Libereckého kraja, asi 4 km severovýchodne od mesta Mimoň. Na južnom úbočí sa nachádza dedina Vranov, na severnom obec Noviny pod Ralskem. Zabrané katastrálne územie je Svébořice, Noviny pod Ralskem a Vranov. Na vrchole stojí zrúcanina hradu Ralsko, z ktorej je široký kruhový rozhľad.

Popis vrchu
-----------

Je to rozsiahla štruktúrne a tektonicky podmienená elevácia (o ploche 4,5 km²), dvíhajúca sa viac ako 400 m nad blízkym údolným dnom Ploučnice. Vrcholí výrazným úzkym chrbátikom na vypreparovanej žile v smere SV-JZ zo sodalitického tefritu (miestami s výraznou stĺpcovou odlučnosťou), so skalnými stenami, balvanovými haldami a sutinovými prúdmi. Rozsiahle nezalesnené sutinovisko južne pod vrcholom vytvára typický "vyhryznutý" tvar kopca. Tiahle, miestami stupňovité svahy (o sklone 10-30°) pod sopečným vrcholom sú tvorené kvádrovými kremíkovými a ílovitými pieskovcami stredného až vrchného turónu (s početnými vulkanickými žilami), v horných častiach sú kryté vulkanitovými balvanmi a rozsiahlymi blokmi, dolné časti svahov sú brázdené eróznymi ryhami a kaňonmi oddelenými miestami (na juhu) úzkymi skalnými chrbátmi s tvarmi zvetrávania a gravitačného odstávania. Miestami vznikli pieskovcové skalné veže a mohutné blokové útvary (*Júliina vyhlídka*).

Vrch je prevažne zalesnený, rastú tu najmä bučiny a sutinové lesy s prímesou javora, lipy, jarabiny, s bohatším podrastom. Miestami sú zachované reliktné bôry, pri úpätí je hojný smrek, hojné sú bezlesné spoločenstvá voľných sutín. Sú tu bývalé kameňolomy. Juhozápadne pod vrcholom je lom, v ktorom sa ťažilo od roku 1925 - dnes je opustený, zarastený, v jeho ploche je postavený železný telekomunikačný stožiar.

V roku 2012 prešiel hrad do rúk súkromného majiteľa, ktorý na jar 2013 objasnil svoje zámery. Mieni na vrchole postaviť rozhľadňu prístupnú verejnosti, a sprístupniť ju lanovkou. Rozhľadňa má byť otvorená v roku 2018.

Na severozápadnom a severovýchodnom úpätí je množstvo *řopíkov* - pevností ľahkého opevnenia.

Ochrana prírody
---------------

Vrcholové partie sú chránené ako prírodná rezervácia Ralsko, na južnom úbočí ležia prírodná pamiatka Vranovské skály (pieskovcové útvary s významnou kvetenou)..

Geomorfologické zaradenie
-------------------------

Vrch patrí do celku Ralská pahorkatina, podcelku Zákupská pahorkatina, okrsku Cvikovská pahorkatina a podokrsku Brnišťská vrchovina, ktorej je samostatnou geomorfologickou časťou.

Prístup pre turistov
--------------------

Na vrchol vedie turistický červeno značený chodník z Mimone, cez Vranovské skály na Ralsko, ktorý ďalej pokračuje po zostupe k severu na Stráž pod Ralskem. Viedol sem z Mimone roku 2006 vytvorený náučný chodník Ralsko. Najbližšia vlaková zastávka je v Mimoni - Trať 086 z Liberca do Českej Lipy.

Galéria
-------

* Pohľad na Ralsko od Novín pod RalskemPohľad na Ralsko od Novín pod Ralskem
* Pohľad na Ralsko zo západného úbočiaPohľad na Ralsko zo západného úbočia
* Vrchol so zrúcaninou hraduVrchol so zrúcaninou hradu
* Sopečná skala pri vyhliadke pod hradomSopečná skala pri vyhliadke pod hradom
* Sutiny na úbočíSutiny na úbočí
* Výhľad z Ralska na juhVýhľad z Ralska na juh

Poznámky
--------

1. ↑  Neodborné zdroje uvádzajú čadičový alebo olivinický nefelinit.

Referencie
----------

1. 1 2  BALATKA, Břetislav; KALVODA, Jan. *Geomorfologické členění reliéfu Čech*. Praha : Kartografie Praha, 2006. ISBN 80-7011-913-6.
2. ↑  DEMEK, Jaromír; MACKOVČIN, Peter, a kolektív. *Zeměpisný lexikon ČR: Hory a nížiny*. 2. vyd. Brno : AOPK ČR, 2006. 582 s. ISBN 80-86064-99-9.
3. ↑   *RALSKO (Rollberg)* [online]. , [cit. 2016-06-04]. Dostupné online.
4. ↑  Radmila Pokorná. Zříceninu hradu čekají velké změny: Na Ralsku bude rozhledna. *Českolipský deník*, 2013-04-21. Dostupné online [cit. 2016-06-04].
5. ↑  Jan Šebelka. Nový majitel zříceniny Ralsko odhalil plány. Bude tam rozhledna. *idnes.cz*, 2013-08-30. Dostupné online [cit. 2016-06-04].
6. ↑  Tomáš Kraus. Rozhledna na Ralsku? Hradní pán chce úpravy stihnout do roku 2018!. *Českolipský deník*, 2014-02-06. Dostupné online [cit. 2016-06-04].
7. ↑   *Seznam objektů úseku R2 Ralsko* [online]. ropiky.net, [cit. 2016-06-04]. Dostupné online.
8. ↑  RŮŽIČKA, Jiří. *Českolipsko do kapsy*. [s.l.] : KMa, s.r.o, 2007. ISBN 978-80-7309-488-1. Kapitola Ralsko, s. 131.
9. ↑   *Mapa KČT 15, Máchův kraj, 4. vydanie*. Praha : Trasa s.r.o, 2008. ISBN 978-80-7324-168-1.

Pozri aj
--------

* Tefrit
* Ralsko (hrad)
* Ralsko (prírodná rezervácia)
* Ralsko (vojenský priestor)
* Vranovské skály

Iné projekty
------------

Commons
* Spolupracuj na Commons Commons ponúka multimediálne súbory na tému **Ralsko (Ralská pahorkatina)**

Externé odkazy
--------------

* Článok a fotogalérie na novinypodralskem.cz

Zdroj
-----

*Tento článok je čiastočný alebo úplný preklad článku Ralsko (Ralská pahorkatina) na českej Wikipédii.*